
Kort vejledning til dig som leder:
Prioriteringsskemaet er særligt relevant, når en medarbejder oplever fysisk eller psykisk belastning, er på vej mod en sygemelding, er delvist sygemeldt eller er ved at vende tilbage efter en sygemelding, og derfor ikke kan løse de opgaver, der normalt løses. 
Som leder er din vigtigste opgave i sådan en situation ikke at få alle opgaver løst, men at skabe klarhed over, hvilke opgaver der skal løses nu, senere eller af andre. Prioriteringsskemaet hjælper jer med at træffe de valg i fællesskab.
Sådan bruger I skemaet:
1. Skab overblik over opgaverne
Notér i det første felt de opgaver, medarbejderen ”normalt” løser. Husk at spørge til sideopgaver eller opgaver, som medarbejderen eventuelt har taget på sig at løse ved siden af. 
2. Prioritér opgaverne
Placer opgaverne i én af tre kategorier: 
Grøn: Opgaver, som medarbejderen kan løse i den aktuelle situation. Opgaverne giver energi eller opleves som både fagligt og tidsmæssigt overskuelige. 
Gul: Opgaver, som kan løses efter nærmere aftale. De kan være vigtige opgaver, men kræver ekstra opmærksomhed på tid, støtte eller forventninger til, hvordan de skal løses. 
Rød: Opgaver, som medarbejderen ikke skal løse i perioden. Opgaverne vurderes til at være for belastende (af forskellige årsager) og skal derfor udsættes, overdrages til andre eller ikke løses i en periode.
3. Aftal tid og forventninger 
Aftal helt konkret, hvor mange timer medarbejderen kan arbejde (hvornår osv.), og hvordan tiden skal fordeles mellem opgaverne. Husk at en medarbejder, der er belastet, løser måske sine opgaver langsommere end tidligere. 

4. Følg op løbende
Skemaet er et dynamisk og tidsbegrænset redskab. Aftalerne skal justeres i takt med, at medarbejderens situation bliver bedre, og kan indgå som en del af den samlede fastholdelses- eller tilbagevendelsesplan.
Husk
Formålet er at skabe en god dialog med en realistisk prioritering, der understøtter både trivslen, opgaveløsningen og driften. Det kan være vigtigt at informere kollegerne om de aftaler, der laves, så de er bekendte med, hvad der er aftalt, og hvordan det vil påvirke deres arbejdsdag. Husk derfor at afstemme med medarbejderen, hvad der skal siges til kollegerne.

